Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisön kalastus- ja vesiviljelyalaa sekä niiden tuotteiden jalostusta ja kaupan pitämistä koskevien rakenteellisten tukitoimenpiteiden perusteista ja edellytyksistä annetun asetuksen (EY) N:o 3699/93 muuttamisesta neljännen kerran" () (97/C 30/13)

Neuvosto päätti 5. kesäkuuta 1996 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut maa- ja kalatalousjaosto antoi lausuntonsa 18. heinäkuuta 1996. Esittelijänä oli John Little.

Talous- ja sosiaalikomitea hyväksyi 338. täysistunnossaan syyskuun 25. päivänä 1996 seuraavan lausunnon. Äänestyksessä annettiin 96 ääntä puolesta, ja 9 pidättyi äänestämästä.

1. Johdanto

1.1. Neuvoston asetuksessa (EY) N:o 3699/93 annetaan yleiset puitteet kalatalouden ohjausrahaston (KOR) kautta myönnettävälle kalastusalan rakennetuelle. Komission viimeisimmän muutosehdotuksen tarkoituksena on tehdä asetukseen kolme erillistä muutosta.

1.2. Asetuksen mukaan sellaiset kalastus- ja kalanviljelyalan myynnin- ja uusien markkinointikanavien edistämistoimet on suljettu KOR:n osarahoituksen ulkopuolelle, joissa viitataan tiettyyn maahan tai tuotantoalueeseen. Komissio ilmoittaa, että vaikka useimmissa tapauksissa avomereltä pyydetyn kalan laatu ei riipu pyyntialueesta, eräillä, erityisesti viljellyillä lajeilla on erityisominaisuuksia, jotka johtuvat kasvupaikasta ja tuotantomenetelmistä. Tällaisissa tapauksissa maininta tuotteen maantieteellisestä tai valmistusalkuperästä antaa kuluttajalle objektiivista tietoa tuotteen erityisominaisuuksista. Näin ollen komissio ehdottaa, että tuensaantiin tulisi olla mahdollisuus edellyttäen, että alkuperäpaikka on rekisteröity asetuksen (ETY) N:o 2081/92 mukaisesti.

1.3. Asetuksen (EY) N:o 3699/93 mukaan tuottajajärjestöille voidaan myöntää tukea toimiin, jotka ovat asetuksessa (ETY) N:o 3759/92 olevan 7 artiklan mukaisia. Viimeksi mainittuun asetukseen ehdotettu uusi 7 b artikla saattaa tuen piiriin kyseisten järjestöjen edustamien tuotteiden laadun ja markkinoinnin parantamissuunnitelmat. Komissio ehdottaa, että uudessa artiklassa viitataan johdonmukaisuuden vuoksi asetukseen (EY) N:o 3699/93.

1.4. Komissio ehdottaa, että koska KOR:n tukiin ei sovelleta maatalouden valuuttajärjestelmään liittyvää ecun muuntokurssia, asetuksessa (EY) N:o 3699/93 pitäisi selkeyden vuoksi muodollisesti mainita, että 1. tammikuuta 1994 alkaen KOR:n tukiin on voitu soveltaa ainoastaan talousarviossa käytettävää ecun laskennallista muuntokurssia.

2. Yleistä

2.1. On kohtuutonta sulkea KOR:n osarahoituksen ulkopuolelle sellaisten uusien myyntikanavien edistäminen, jotka pyrkivät säilyttämään tiedon alkuperämaasta tai -alueesta, mikäli on osoitettavissa, että kyseisillä kalatuotteilla on erityisominaisuuksia, jotka perustuvat kasvupaikkaan ja paikallisiin valmistusmenetelmiin. Näin ollen komitea periaatteessa kannattaa komission ehdotusta laajentaa tukikelpoisuutta tuotteisiin, joilla tunnustetusti on kyseisiä erityisominaisuuksia. Tyydyttävänä ei kuitenkaan voida pitää sitä, että hyväksyntä on mahdollista saada vain rekisteröimällä tuote nykyisessä asetuksessa (ETY) N:o 2081/92 olevia 2 artiklan ja 6 artiklan 3 kohdan mukaisesti.

2.2. Komission kaksi muuta muutosehdotusta ovat aiheellisia johdonmukaisuuden ja selkeyden vuoksi.

2.3. Kohdassa 3.2 esitettyä huomautusta lukuunottamatta komitea tukee komission ehdotuksia.

3. Erityistä

3.1. Asetuksesta (ETY) N:o 2081/92 antamassaan lausunnossa () komitea suhtautui myönteisesti maataloustuotteiden ja elintarvikkeiden maantieteellistä ja muuta alkuperää koskevien merkintöjen säilyttämiseen ja kannatti asetuksen yleistä lähestymistapaa ja laajuutta. Periaatteessa kalataloustuotteita ei ole suljettu kyseisen suojan ulkopuolelle, mutta ymmärtääksemme yhtäkään tuotetta ei ole tähän mennessä rekisteröity asetuksen 2 ja 6(3) artiklan mukaisesti. Nykyään ei ole mahdollista rekisteröidä mitään avomerellä pyydettyä kalaa tällä tavoin, koska se ei täytä maantieteellistä ehtoa, joka määritellään 2.2 artiklassa, ja poikkeusmääräaika, josta säädetään 2.4 ja 2.7 artiklassa, on jo ohitettu. Tukikelpoisuuden laajentaminen koskisi näin ollen ainoastaan viljeltyjä lajeja, jotka kuuluvat 2.2 artiklan piiriin.

3.2. Kun avomereltä pyydetystä kalasta tehdyillä tuotteilla on erityisominaisuuksia, jotka johtuvat tuotantomenetelmästä ja kun 2.4 artiklan poikkeusehdot täyttyvät, näille kalatuotteille pitäisi olla oikeus saada samanlaista KOR:n tukea kuin viljellyille tuotteille. Komissio tuntuu myöntävän tämän seikan ehdotuksensa perusteluissa. Komitean mielestä komission tulisi ehdottaa neuvostolle asetuksessa (ETY) N:o 2081/92 olevan 2.7 artiklan muuttamista siten, että mereltä pyydettyä kalaa, jolla on mainittuja erityisominaisuuksia tai joka muutoin täyttää 2.4 artiklan ehdot, ei suljettaisi rekisteröintioikeuden ulkopuolelle.

Bryssel, 25. syyskuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 178, 21. 6. 1996, s. 20.

() EYVL N:o C 269, 14. 10. 1991, s. 62.